ANC van ‘dubbele standaarde’ oor kwalifikasies beskuldig(Argieffoto) Die burgerregteorganisasie AfriForum het Dinsdag die ANC uitgedaag om ’n dringende oudit van die kwalifikasies en bevoegdheidsvlakke van munisipale bestuurders en senior amptenare in ANC-beheerde munisipaliteite te doen. Dít nadat die regerende party bekend gemaak het dat hy strafregtelike klagte teen JP Smith, burgemeesterskomiteelid vir veiligheid en sekerheid in die Kaapstad-metro, aanhangig gaan maak vir die beweerde wanvoorstelling van sy kwalifikasies. News24 het verlede week berig die DA het ’n ondersoek na Smith se kwalifikasies gelas nadat hy op sy CV aangedui het dat hy ’n honneursgraad in Engels aan die Universiteit Stellenbosch (US) verwerf het. Daar word nou beweer dat die burgemeesterskomiteelid nooit dié graad voltooi het nie. Volgens Helen Zille, die DA se federale voorsitter, is die bewerings nog nie as feite bevestig nie. Johan Kruger, AfriForum se hoof van gemeenskapsontwikkeling, meen die ANC moet eerder sy eie huis in orde kry. “Natuurlik moet die Smith-kwessie ondersoek en stappe gedoen word indien nodig. Dit moet egter nóg belangriker vir die ANC wees om te ondersoek of munisipale bestuurders en senior amptenare voldoende kwalifikasies het en voldoen aan die bevoegdheidstandaarde om die poste te beklee waarin die ANC hulle aangestel het.” Kruger verwys na ’n onlangse verslag van die onafhanklike komitee van ondersoek rakende die stand van munisipaliteite in Gauteng, wat toon dat tot 28% van senior amptenare in Gauteng nie aan bevoegdheidstandaarde vir hul ampte voldoen nie. “Die ANC moet ook die hand in eie boesem steek en met dieselfde ywer die kwalifikasies van ANC- munisipale bestuurders landwyd oudit. Die ANC het ’n jammerlike baanrekord wanneer dit kom by optrede teen amptenare wat nie voldoende vir poste kwalifiseer nie. Daarvan is dr. Pallo Jordan en Hlaudi Motsoeneng se wanvoorstelling van kwalifikasies, sonder enige gevolge, twee onlangse voorbeelde.” Volgens Kruger is die hoë persentasie amptenare wat volgens die verslag nie aan bevoegdheidstandaarde in senior finansiële en bestuursposte voldoen nie ’n skreiende skande. “Een van die vernaamste oorsake vir munisipale verval en vrot dienslewering is ’n gebrek aan kritiese vaardighede en bevoegdheid binne munisipaliteite. Belastingbetalers het genoeg gehad van goedkoop politiek en kaderontplooiing ten koste van gemeenskappe se reg op dienslewering.”